b'\n_START_ARTICLE_\nElla Henderson\n_START_SECTION_\nNuoruus\n_START_PARAGRAPH_\nElla Henderson syntyi ja varttui Tetneyss\xc3\xa4, l\xc3\xa4hell\xc3\xa4 Grimsby\xc3\xa4. H\xc3\xa4nen perheeseens\xc3\xa4 kuuluu vanhemmat Sean ja Michelle sek\xc3\xa4 kaksi velje\xc3\xa4 ja sisko. Lapsena h\xc3\xa4n kiinnostui muodista, varsinkin vintagemuodista. _NEWLINE_Henderson aloitti laulamisen kolmevuotiaana ja opetteli itse soittamaan pianoa muutama vuosi my\xc3\xb6hemmin. Henderson on kertonut, ett\xc3\xa4 h\xc3\xa4nen isois\xc3\xa4ns\xc3\xa4, Bill, rohkaisi h\xc3\xa4nt\xc3\xa4 musiikintekoon.  Laulajan mielenkiinto musiikkiin syveni koulussa. Ensin h\xc3\xa4n k\xc3\xa4vi St Martin\'s Preparatory School -nimist\xc3\xa4 koulua Grimsbyss\xc3\xa4, mutta haki my\xc3\xb6hemmin taidekouluun Hertfordshireen, jonne h\xc3\xa4n p\xc3\xa4\xc3\xa4si sis\xc3\xa4\xc3\xa4n.  _NEWLINE_Vuoden 2012 alussa Henderson esiintyi ensimm\xc3\xa4ist\xc3\xa4 kertaa televisiossa, Come Dine with Me -ohjelman erikoisjaksossa. H\xc3\xa4n lauloi Mariah Careyn kappaleen "All I Want for Christmas Is You".  Jakso kuvattiin ennen Hendersonin osallistumista X Factoriin.\n_START_SECTION_\n2013\xe2\x80\x93:  Chapter One\n_START_PARAGRAPH_\nMaaliskuussa 2014 Henderson paljasti esikoisalbuminsa nimeksi tulevan Chapter One. Albumin kappaleita on ollut ty\xc3\xb6st\xc3\xa4m\xc3\xa4ss\xc3\xa4 artistin itsens\xc3\xa4 lis\xc3\xa4ksi muun muassa Ryan Tedder, Babyface ja Emeli Sand\xc3\xa9. Maaliskuussa Henderson kertoi my\xc3\xb6s debyyttisinglens\xc3\xa4 nimen olevan "Ghost". Singlen musiikkivideo julkaistiin YouTubessa 23. huhtikuuta 2014. Itse single julkaistiin kes\xc3\xa4kuussa 2014. Albumi ja toinen single, "Glow", julkaistiin lokakuussa. Julkaisunsa j\xc3\xa4lkeen Chapter One nousi Britannian albumilistan k\xc3\xa4rkeen. Tammikuussa 2015 sen ilmoitettiin myyneen platinaa.'